Maija Kristaļinska

**Maija Kristaļinska** (; dzimusi  Maskavā, mirusi  Maskavā), bija padomju estrādes dziedātāja, aktrise un tulkotāja, Krievijas PFSR Goda māksliniece (1974).

## Dzīvesgājums
Maija Kristaļinska piedzima 1932. gadā Maskavā jauktā krievu-ebreju ģimenē. Viņas tēvs Vladimirs Kristaļinskis (1904—1972) bija no Mgļinas Čerņihivas guberņā un absolvējis Aleksandrovskas reālskolu Mogiļevā. Viņas māte Valentīna Kristaļinska (dzimusi Pitkina, 1911—1996) bija no Pavlodaras. Viņas vecāki apprecējās Saratovā un drīz vien pārcēlās uz Maskavu, kur viņas tēvs absolvēja Augstāko mākslas un tehnisko kursu (VHUTEMAS) mākslas un dizaina nodaļu un strādāja Viskrievijas Neredzīgo biedrībā, veidoja spēles, mīklas un krustvārdu mīklas bērniem, kas tika publicētas laikrakstā "Pioņerskaja Pravda", un rakstīja bērnu grāmatas.

Skolas gados Maija piedalījās Dzelzceļnieku bērnu centrālās mājas Tautas dziesmu un deju ansambļa bērnu korī, kuru vadīja Semjons Dunajevskis, komponista Īzaka Dunajevska brālis.

Pēc vidusskolas beigšanas 1950. gadā viņa iestājās Maskavas Aviācijas institūtā, kur piedalījās amatieru priekšnesumos. Pēc absolvēšanas viņa tika norīkota uz lidmašīnu rūpnīcu Novosibirskā. Tomēr, neapmierināta ar piedāvātajiem dzīves un darba apstākļiem, viņa drīz atgriezās Maskavā un ar draugu atbalstu sāka strādāt Jakovļeva lidmašīnu konstruktoru birojā.

1957. gadā Maija Kristaļinska kļuva par sudraba laureāti Maskavas Starptautiskajā jaunatnes un studentu festivālā, kur viņa uzstājās ar festivālam speciāli izveidoto līdz tam PSRS neatzītā džeza amatieransambli "Pirmie soļi" Jurija Sauļska vadībā. Taču nekavējoties sekoja jauna džeza kritika avīzē "Padomju kultūra" (*Советская культура*), un ansamblim nācās pārtraukt darbu.

Tajā pašā gadā viņa apprecējās ar rakstnieku un satīriķi Arkādiju Arkanovu. Laulība bija nelaimīga un drīz izjuka.

1960. gadā viņa ierakstīja dziesmu "Divi krasti" no filmas "Slāpes", kas aizsāka viņas plašāku popularitāti valstī, lai gan viņa nekad nebija ieguvusi muzikālo izglītību. Tika pārdoti 7 miljoni skaņuplašu ar šo dziesmu.

1960. gados kopā ar Josifu Kobzonu Kristaļinska kļuva par A. Ostrovska un Ļeva Ošaņina radītā "pagalma cikla" dziesmu izpildītāju .

Maija Kristaļinska plaši koncertēja pa visu valsti, strādājot ar Edija Rosnera un Oļega Lundstrēma džeza orķestriem, kā arī ar Jevgēņija Rohļina ansambli. Viņas ieraksti tika veiksmīgi pārdoti. Viņas dziesma "Tu un es dzīvē satikāmies nejauši", kuras mūziku sarakstījis Jevgēņijs Rohļins, kļuva par hiītu; viņa bija vienīgā tā izpildītāja. Dziesmas nosaukums kļuva par Maijas Kristaļinskas albuma nosaukumu, kas tika izdots 1985. gadā.

29 gadu vecumā ārsti viņai diagnosticēja limfmezglu audzēju (Hodžkina limfomu). Viņa smagi ārstējās, un kopš tā laika viņai uz skatuves bija jāvalkā lakatiņš ap kaklu, lai no skatītājiem paslēptu apdegumu pēdas.

Maija Kristaļinska kļuva par komponistes Aleksandras Pahmutovas dziesmas "Maigums" pirmo izpildītāju, ierakstot to 1966. gadā. Čermens Kasajevs (valsts radio un TV mūzikas redaktors), kurš tolaik atradās ierakstu studijā, dziedātājai veltītajā dokumentālajā filmā "Zeme bez tevis ir kļuvusi tukša..." (2005) atcerējās, ka Kristaļinskai, klausoties jau ierakstīto skaņu celiņu, acīs sariesās asaras: *"Tās ir tādas rasas lāses... rīta vasaras rasa..."* — dziesma "Maigums" kļuva par dziedātājas vizītkarti uz daudziem gadiem.

1964. gada 8. un 9. februārī Maija Kristaļinska studentu brīvlaikā kopā ar kolēģiem māksliniekiem V. Trošinu, J. Kobzonu, G. Sorokinu un citiem piedalījās varietē šovā "Seši miljoni siržu" Maskavā, V. I. Ļeņina Centrālā stadiona Sporta pilī.

1964. gadā Kijevā tika uzņemta koncertfilma ar nosaukumu “Dzied Maija Kristaļinska”.

1965. gadā tika izdots pirmais pilnmetrāžas studijas albums — "Dzied Maija Kristaļinska".

1966. gadā, saskaņā ar TV skatītāju aptauju, Maija Kristaļinska tika atzīta par gada labāko estrādes dziedātāju.
thumb|200px|Dziedātājas kaps

1970. gadā par jauno Valsts radio un TV (*Gosteleradio*) priekšsēdētāju kļuva S. Lapins. Viņa vadībā melnajā sarakstā tika iekļauti un praktiski bez darba palika slaveni ebreju dziedātāji Vadims Muļermans, Emīls Gorovecs, Aīda Vediščeva, Ņina Brodska, Larisa Mondrusa un citi (daži pat pameta valsti).

Ceļš uz televīziju un radio Maijai Kristaļinskai bija praktiski slēgts. Viņa joprojām tika uzaicināta piedalīties radošajos vakaros, kas notika augstu vērtētajā Arodbiedrību nama Kolonnu zālē, un ko rīkoja Eduards Kolmanovskis, Aleksandra Pahmutova, Jans Frenkeļs, Ļevs Ošaņins un citi. Dziedātājas uzstāšanos pavadīja orķestris Jurija Silanjeva vadībā. Taču Centrālajā televīzijā Kristaļinska kļuva gandrīz vai par nevēlamu personu.

1972. gadā viņa piedalījās ikgadējā Gada dziesmas festivālā ar dziesmu "Vērmele" (*Полынь*).

Pēdējos desmit dzīves gadus dziedātāja uzstājās lauku klubos un reģionālajos centros Maskavas tuvumā Tulas, Rjazaņas un Orlas apgabalos. Atļaujas iegūšana priekš uzstāšanās Maskavā un apgabalu centros bija ļoti sarežģīta. Uzstājās arī koncertos padomju armijas daļās Varšavas bloka valstīs. Vienā no šiem braucieniem viņa iekļuva avārijā un guva smadzeņu satricinājumu.

Neskatoties uz grūtībām iegūt koncertēšanas atļauju lielpilsētās, 1974. gadā Kristaļinskai tika piešķirts goda nosaukums "Krievijas PFSR Goda māksliniece".

1975. gadā viņa piedalījās ikgadējā Gada dziesmas festivālā ar dziesmu "Liktenis".

Dzīves pēdējos gados Maija Kristaļinska uzņēmās Marlēnas Dītrihas grāmatas "Pārdomas" tulkošanu no vācu valodas. Grāmata tika izdota PSRS jau pēc Kristaļinskas nāves.

Dzīvoja Maskavā, Mjaskovska ielā 11/13 un Novoaleksejevskas ielā 1.

1984. gadā pēc Kristaļinskas otrā vīra Eduarda Barklaja nāves (viņš nomira 1984. gada 15. jūnijā no insulta, ko izraisīja diabēta komplikācijas), dziedātājas slimība saasinājās. 1985. gada 19. jūnijā 53 gadu vecumā Maija Kristaļinska nomira. Bēres notika Centrālajā mākslas namā. Viņas dziesmas tika atskaņotas bēru ceremonijas laikā, un zārks tika nests dziesmas "Krievzeme'" pavadībā.

Dziedātāja apglabāta Maskavā, Jaunajos Donas kapos. Epitāfijā uz viņas kapa rakstīts: "*Tu neaizgāji, tu tikai izgāji. Tu atgriezīsies — un atkal dziedāsi.*" Kapa pieminekļa sānos iegravēts dzejnieka Roberta Roždestvenska dzejoļa "Mēs apbedījām Maiju Kristaļinsku" teksts, kurā Roždestvenskis Kristaļinsku nosauca par "mūsu jaunības atbalsi".

## Diskogrāfija
### Albumi
* *Поёт Майя Кристалинская* (1965)
* *Maya Kristalinskaya* (1969)
* *Майя Кристалинская* (1971)
* *Майя Кристалинская* (1975)
* *Мы с тобой случайно в жизни встретились* (1985)

## Atsauces

## Ārējās saites

* Maijas Kristaļinskas dziesmas Youtube